הטרור חזר אחרי כמה ימים של שקט יחסי. שני בני אדם נרצחו על ידי מחבל פלסטיני, ואדם נוסף נפצע באורח בינוני, בפיגוע דקירה בצהריים (ה') בבניין פנורמה בדרך בן צבי בדרום תל אביב. הפצוע פונה לבית החולים איכילוב. עובדים בחנויות הסמוכות למקום השתלטו על המחבל, פלסטיני בן 36 מדורא באזור חברון, שנפצע קל. למחבל אין עבר ביטחוני והוא הועבר לחקירת השב"כ. המחבל עבד במסעדה סמוכה לזירת הפיגוע, באישור עבודה. כעבור כשעתיים דווח על פיגוע ירי בגוש עציון, היכנסו לידיעה לפרטים המלאים.

שמעון ועקנין, שהתפלל בבית כנסת מאולתר שפועל בבניין, סיפר שהמחבל הגיע עם סכין ודקר את מי שנקרה בדרכו בקומה הרביעית. אחד הפצועים רץ לתוך בית הכנסת, והמתפללים שהבחינו במתרחש סגרו את הדלת: "דקה אחרי שהתחלנו תפילת 18 נכנס אדם, כולו דם, ונפל על המתפללים. אחד מאיתנו ראה מחבל עם סכין ענקית מנסה להיכנס לבית הכנסת והספקנו לסגור את הדלת. עמדנו עשרה אנשים על הדלת, אבל הוא היה חזק ודחף בניסיון להיכנס פנימה. חלק מהמתפללים טיפלו בפצוע ששכב על הרצפה, שמוּ לו סמרטוט וכמה בדים על הפתחים שלו".



בשל דיווחים של עדי ראייה על מחבל נוסף שנמלט מהמקום נערכו סריקות באזור. כוחות משטרה הציבו מחסומים על נתיבי איילון סמוך למחלף וולפסון. במהלך הימים האחרונים התרחשו כמה ניסיונות פיגוע ביהודה ושומרון, בעיקר נגד חיילים, וכן המשיכו אירועים של יידויי אבנים. עם זאת, הפיגוע היום הוא הראשון שגרם לנפגעים מאז רצח יעקב ונתנאל ליטמן ביום שישי שעבר ליד עתניאל.

זירת הפיגוע (צילום: אבי מועלם)

(צילום: אבי מועלם)

פינוי פצועים מהזירה

ליד אירוע הדקירה

(צילום: google maps)

מפקד מרחב יפתח ניצב משנה דוד גז סיפר: "היה אירוע שנמשך כמה דקות, ככל הנראה עד שעובר אורח תפס אותו עד הגעת המשטרה. המחבל נמצא בחקירה".

מנכ"ל איכילוב רוני גמזו אמר כי לבית החולים הגיע אדם במצב אנוש שמת מפצעיו, ואחד נוסף עם דקירות בפלג גופו העליון במצב בינוני-קשה: "אנחנו כרגע נמצאים בטיפול בפצוע הראשון. כרגע מיוצב. אנחנו נמצאים בתחילתו של הטיפול. שניהם נדקרו".

מנכ"ל מד"א אלי בין אמר בראיון לאולפן ynet: "מדובר בפגיעות בפלג גוף עליון, הרבה פגיעות, מכלי אחד שכאמוּר ולצערי הרב גרם למותו של ההרוג".

(צילום: אבי מועלם )

(צילום: אבי מועלם )

דובר מרחב יפתח של המשטרה, סמי דזובס, אמר כי הנפגעים נדקרו על ידי אדם שנכנס לבית הכנסת: "החשוד נעצר על ידי שוטרים שמיהרו למקום מתחנת יפו. כרגע אנחנו עוסקים בתיחום הזירה וסריקות כדי לוודא בעצם שאין שותפים למעשה. כפי שזה נראה כרגע, האירוע הוא על רקע לאומני".





בחמאס בירכו על הפיגוע בתל אביב וקשרו אותו ישירות להחזקת גופות המחבלים. "זו פעולה הירואית

אשר מדגישה שעמנו מתעקש לקרוא תיגר על צעדיה של ישראל, אשר שוללת ממנו את הבאת בניו לקבורה", נמסר. "צעירי ההתנגדות בגדה המערבית יאלצו את ישראל באמצעות פיגועיהם האיכותיים למסור את גופות השהידים לבני משפחותיהם. צעדיה אלה של ישראל ימטירו עליה אש ותופת".